– таь1на хилар, Далла муьт1ахь хилар а бу. Нийсонна т1аьхьавозуш, цо 1аткъам беш, харцо юхатухуш, и ца езаш а, дика нах дукхабезаш, цаьрца гергарло лелош, вуон нах ца безаш, цаьрца гамо йолуш а хуьлу иза. Цуьнан хаар цо дуьйцучул хаза ду, и вовзар и вийцарал пайден ду, нахана г1одар дукха долуш, цаьрга х1ума ехар к1езиг долуш, ваьсса леларх ларлуш верг ву иза; ша тешаме волуш, наха тешаме ву олуш, харцдерг ца дуьйцуш, ямарт ца хуьлуш, б1аьрмециг я к1илло воцуш, девнаш деш я не1алт кхайкхош воцуш, шен декхарш кхочушдеш, шен карахь дерг бахьанехь сутара воцуш; шен дог-ойла ц1ена йолуш, нигат хаза долуш, шен х1усам массо вуочух ц1ена йолуш, шен Далла гергавуьгуш йолу ойла лакхара йолуш, шен дег1 дуьне дезарх духакхетна долуш, шегара г1алаташ ца дуьйлуьйтуш, шен дег1ан лаамашца д1а ца лелаш, шен ч1аг1о, ша делла дош лардеш, эхьхеташ, шегахь къонахалла а йолуш, нахаца йолу юкъаметтиг г1иллакхца ларъеш, шен аг1онгахьара уьш декхарийла ца беш; шена деллачунна шукра деш, шена цадаларх собаре хуьлуш, ша зулам дича, тоба дина, Деле гечдар доьхуш, шена зулам дича, гечдеш, къинт1ера волуш а; шен хьал нахах хьулдар дезаш, нахана гайтар, г1аравалар а ца дезаш, шен г1уллакхдоцчух шен мотт ларбеш, Далла муьт1ахь хиларехь шех яьллачу ледарлонна дог г1айг1ане хуьлуш; динехь моттарг1анаш ца лелош; Дела оьг1азвохуьйтуш, нах резабан ца г1ерташ; ша цхьалхависча Дела хьехорца самукъадолуш, нахана юккъехь эрна хан яйъар ца дезаш а ву иза. Хьо цунна т1екхочур ма вац, иза цхьа дика х1ума деш я нахана 1илма 1амош волуш, цуьнан дикане догдохуш, цуьнан вуонах ца кхоьруш, шена зен динчунна зен дан а ца г1ерташ, шех хераваьллачух херавала ца г1ерташ иза волуш бен. Хурманан диттах тера ву иза, шена т1улг кхоьссича дуьхьал хурма кхуьссуш долчу; латтах тера ву иза, шена т1е боьха мел йолу х1ума кхуьссуш, амма шена чуьра дика х1ума бен схьа ца долуш. Цунна т1ехь лепаш бакълеран нур хуьлу, цуьнан юьхь т1е хьаьжча билгалдолу цуьнан даг чохь дерг а. Цуьнан 1алашо, къахьегар а Дела резаван г1ертар ду, цуьнан лаам, дог-ойла а Дала хаьржинчу Цунна везначу Элчанна (Делера салам-маршалла хуьлийла цунна) т1аьхьавазар ду. Шен массо хьелашкахь цуьнгара масал оьцу цо, шен г1иллакхашкахь, белхашкахь, дешнашкахь а цунна т1аьхьавозу иза, Веза-Сийлахьчу Дала Шен сийдолчу Къуръана чохь аьллачунна муьт1ахь хуьлуш. Веза-Сийлахьчу Дала аьлла: «Элчано шайна деанарг схьаэца аша, цо шайна дихкинчух духакхета шу». «Аль-Хьашар», 7.